નોટબંધી બાદ દેશમાં હાલ અનેક બિનજરૂરી સમસ્યાઓ ઊભી થઈ રહી છે. ત્યારે શાસનના બે અંગ એવા કાર્યપાલિકા અને ન્યાયપાલિકા તેમના અહમની લડાઈમાં વ્યસ્ત છે. આવી સ્થિતિમાં બે ઉચ્ચ સંસ્થાઓ વચ્ચેની ટકરાવને કેટલા અંશે યોગ્ય અને સાર્થક ગણી શકાય તેવા સવાલ પણ થઈ રહ્યા છે. આવો એક દોર દિવાળી આસપાસ થયો હતો. પરંતુ એક તબકકો હાલમાં જ પસાર થયો છે. હાઈકોર્ટમાં જજોની નિમણૂક માટે કોલેજિયમ પ્રણાલી હેઠળ જે નામોને જજ બનાવવાની ભલામણ કરવામાં આવી હતી તેમાં ૪૩ નામોને કેન્દ્ર સરકારે મંજૂરી આપી ન હતી. એક તો આટલા નામ કાપવાની બાબત અભૂતપૂર્વ હતી. પરંતુ ત્રણ દિવસ બાદ જ આ બાબતે જે નામ રદ કરાયાં હતાં. તે અદાલતે ફરી સરકાર સમક્ષ મોકલી આપ્યાં હતાં. તેથી સરકાર પાસે આ નામોને લટકાવવા સિવાય અન્ય કોઈ વિકલ્પ બચ્યો નથી. કારણ કોલેજિયમથી ફરી આવેલા નામ મંજૂર થવાના જ છે. હવે સરકાર આ મુદે વિલંબ કરી શકે છે. કારણ આ માટે શરત સાથે કોઈ સમય મર્યાદા નકકી થઈ નથી. તેથી જાહેર છે કે સરકાર પાસેથી નામ પરત લેવાનો મતલબ નામ પર પુનઃવિચાર કરવો અને સરકારનું મન જોઈને કેટલાંક ફેરફાર કરવાનું થાય છે.